ಕಾವೇರಿ

ಹಿನ್ನೆಲೆ 
ಸಂಸ್ಕೃತೊದ 'ಸ್ಕಂದ ಪುರಾಣೊ'ದ 'ಕಾವೇರಿ ಮಹಾತ್ಮೆ'ನೇ ತುಳುತ ಕಾವೇರಿ ಕಾವ್ಯೊಗು ಮೂಲ. ಆಂಡ ಉಂದು 'ಕಾವೇರಿ ಮಹಾತ್ಮೆ'ದ ಅನುವಾದೊದ ಕೃತಿ ಅತ್ತ್. ಕವಿ ಸುಮಾರ್ ಕಡೆಟ್ ಮೂಲ ಕತೆತೊಟ್ಟುಗು ಬದಲಾವಣೆ ಮಲ್ತ್ ಬರೆಪಿನ ಸ್ವತಂತ್ರೊ ದೆತೊಂದೆರ್. ಮೂಲ ಸಂಸ್ಕೃತ ಗ್ರಂಥೊಡು ಸುಮಾರ್ ೧೫ ಅಧ್ಯಾಯೊಲು ಉಂಡು. ತುಳುಟು ತಿಕ್ಕಿನ ಸಂಗ್ರಹೊಡು ಏತೊ ಬಾಗೊಲು ತಾಡೆವೋಲೆಡ್ ಸರಿಯಾದ್ ತಿಕ್ಕ್ದಿಜಿ. ತುಳುಟು ತಿಕ್ಕಿನ ಆಜಿ ಅಧ್ಯಾಯೊಲೆಡ್ ಏಳ್ ಬುಕ್ಕೊ ಎನ್ಮನೇ ಅಧ್ಯಾಯೊ ಸಂಪೂರ್ಣವಾದ್ ತಿಕ್ಕ್ದ್ಂಡ್, ಒರಿದಿನ ಮಾತಾ ಒಂತೆ ಒಂತೆ ತಿಕ್ಕ್ದ್ಂಡ್.

 ಲಿಪಿ ಬುಕ್ಕೊ ಬರವು 
ತುಳುಟು ತಿಕ್ಕಿನ ಪಿರಾಕ್ದ ಶಿಷ್ಟಕಾವ್ಯೊಲಾಯಿನ 'ತುಳು ದೇವಿ ಮಹಾತ್ಮೆ', 'ಶ್ರೀಭಾಗವತೊ', 'ಮಹಾಭಾರತೊ', 'ಕರ್ಣಪರ್ವ' ಪೂರಾ ತುಳು ಲಿಪಿಟೇ ಉಂಡು. ಅಂಚೆನೇ 'ಕಾವೇರಿ'ಲಾ ತಾಡವಾಲೆಡ್ ತುಳು ಲಿಪಿ ಬುಕ್ಕೊ ತುಳು ಬರವುಡು ಉಂಡು. ಕಾವೇರಿದ ಒಂಜೇ ಒಂಜಿ ತಾಡವಾಲೆ ಕಟ್ಟ್ ಇತೋರ್ತು ತಿಕ್ಕ್ದಿನಿ.

 ಕಾವ್ಯೊದ ವಿಶೇಷೊಲು 
ಕಾವೇರಿ ಕಾವ್ಯೊದ ಹೆಚ್ಚಿನ ಬಾಗೊ ಮಲ್ಲಿಕಾಮಾಲಾ ಬುಕ್ಕೊ ತೋಟಕದೀರ್ಘ ವೃತ್ತೊಳೆಡ್ ಉಂಡು, ಅವ್ವಂತ್ತಂದೆ ತರಳ, ವನಮಯೂರ ಛಂದಸ್ಸ್ ವೃತ್ತೊಳೆನ್ಲಾ ಕವಿ ಗಲಸ್ದೆರ್. ಕವಿ ಕಾವ್ಯೊದ ಅನೇಕ ಕಡೆಟ್ ಅನುಪ್ರಾಸೊನ್ಲಾ ಗಲಸ್ದೆರ್. ಉಪಮಾಲಂಕಾರೊ ಬುಕ್ಕೊ ಎದುರ್ಕತೆಕುಲೆನ್ ಕಾವ್ಯೊದ ಅಲ್ಪಲ್ಪ ಬಿರಾದಿನಲಾ ಉಂಡು. ಕನ್ನಡ ಕಾವ್ಯಲೋಕೊದ ನಿಷಿದ್ಧವಾಯಿನ 'ಅರಿಸಮಾಸೊ'ಲಾ ತುಳುತ ಕಾವೇರಿಡ್ ಉಪಯೋಗ ಮಲ್ದಿನ ತೋಜುಂಡು.ಅಂಚೆನೆ ಇತ್ತೆದ ತುಳುಟು ಬಳಕೆ ದಾಂತಿನ, ಅಳಿದ್ ಪೋತಿನ ಅವೇತೊ ಶಬ್ಧೊಲು ಕಾವೇರಿ ಮಹಾಕಾವ್ಯೊಡುಂಡು.

 ಉಲ್ಲೇಕೊಲು 
https://web.archive.org/web/20211016080223/http://puninchathaya.com/tulu_grantha.html

ವರ್ಗೊ:ತುಳು ಸಾಹಿತ್ಯೊ